Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného
dňa 16. decembra 2008

Materiál číslo: 270/2008

K bodu:  Návrh opatrení k zvýšeniu výnosu dane vyberanej za vyhradené parkovanie – Návrh Všeobecne záväzného nariadenia mestskej časti Bratislava-Petržalka, ktorým sa mení a dopĺňa Všeobecne záväzné nariadenie mestskej časti Bratislava-Petržalka č. 5/2004 o miestnych daniach v znení VZN č. 1/2005,
č. 1/2007, č. 2/2007, č. 2/2008, č. 3/2008 __________________________________

Predkladá:					Návrh uznesenia:

Michal Radosa	 v prílohe
poslanec, člen MR				

Prerokované:	
v miestnej rade 				
dňa 2.12.2008

				
Spracoval:
Michal Radosa
poslanec MZ

Príloha

Návrh uznesenia

Miestne zastupiteľstvo mestskej časti Bratislava-Petržalka
 
1. s ch v a ľ u j e  

zmenu Zásad pre vydávanie povolenia k vyhradeniu parkovacieho miesta podľa predloženého návrhu. 

2. u z n á š a   sa  

na Všeobecne záväznom nariadení mestskej časti Bratislava-Petržalka, ktorým sa mení a dopĺňa Všeobecne záväzné nariadenie mestskej časti Bratislava-Petržalka č. 5/2004 o miestnych daniach v znení VZN č. 1/2005, č. 1/2007, č. 2/2007, č. 2/2008, č. 3/2008 

3. u k l a d á

prednostovi miestneho úradu	
predložiť návrh opatrení vedúcich ku skráteniu doby vybavovania žiadosti o zriadenie vyhradeného parkovacieho miesta v termíne do 30.03.2009.

Návrh opatrení 
k zvýšeniu výnosu dane vyberanej za vyhradené parkovanie.
		     V našej mestskej časti je v súčasnosti pre vyhradené parkovanie určených približne 1600 - 1700 parkovacích miest. Po polroku od zavedenia systému vyhradeného parkovania bolo doručených na miestny úrad menej ako 247 žiadostí a bolo vydaných 196 povolení . Ku dňu 31.10.2008 počet daňovníkov, ktorí uhradili miestnu daň za zabratie verejného priestranstva  nepresiahol číslo 100.

	          Z uvedeného je možné usúdiť, že výsledky systému vyhradeného parkovania a predovšetkým s tým súvisiaci výnos z príslušnej miestnej dane za zaujatie verejného priestranstva  (v časti za trvalé parkovanie)  nenaplnil pôvodné očakávania.

          Podľa môjho názoru je súčasný stav spôsobený:
-	jednorazovou splatnosťou dane, ktorej celková výška je pri vozidlách do 3,5 t dnes 18.250 za 365 dní,
-	obmedzením počtu potenciálnych daňovníkov, 
-   výškou dane,  ktorá presahuje možnosti  a ochotu väčšieho počtu potenciálnych daňovníkov, 
-	 časom medzi prijatím žiadosti o zriadenie vyhradeného parkovacieho miesta  a jej kladným vybavením.  

             Zvýšenie výnosu z miestnej dane vyberanej za trvalé parkovanie  je  možné dosiahnuť úpravou všeobecne záväzného nariadenia o miestnych daniach a Zásad pre vydávanie povolenia k vyhradeniu parkovacieho miesta, konkrétne navrhujem nasledovné opatrenia:

1) zmena VZN - rozloženie dane do viacerých splátok. Navrhujem 4 splátky dane do 15. dňa v 1 mesiaci kalendárneho štvrťroka pre vozidlá do 3,5 tony bez taxislužby.
Tento postup je v súlade s aktuálnym znením § 36 zákona o miestnych daniach č.582/2004 Z.z. Viac ako štyri splátky by mohli výrazne a neefektívne zvýšiť náročnosť kontroly úhrady dane a neúmerne by zvýšili riziko nedoplatkov na dani. Bez schválenia zníženia sadzby dane by splátka dane pri vozidlách do 3,5 tony s výnimkou taxislužby bola vo výške 4.562,50 Sk (154,44 €)  za celý čerpaný štvrťrok. 

2) zmena VZN - zníženie sadzby dane pri vozidlách do 3,5 t na sumu  0,106 € ( 3,19 Sk) za m2 ,čo zodpovedá dani vo výške 483,625 € ( 14 569 Sk ročne,a  120,906 € alebo 3642,42 ,-Sk štvrťročne), t.j. zníženie o cca 20%.

Vzhľadom k prechodu na euro je potrebné zaoberať sa aj zaokrúhlením na euro a následnou nepresnosťou, nakoľko pri 2 desatinných miestach vzniká pri celoročnom výpočte dane v neprospech daňovníka rozdiel prevyšujúci 400,-Sk .

3) zmena zásad - umožniť aby mohlo byť parkovacie miesto vyhradené aj v prospech osoby s trvalým pobytom na území Petržalky užívajúcej tzv. služobný automobil, či už ide o člena orgánov právnickej osoby alebo jej zamestnanca, pri zachovaní zásady max.1 vyhradeného parkovacieho státia pre 1 byt.   

Po diskusii na miestnej rade navrhujem a viacerych podnetoch navrhujem rozšíriť  vyhradené parkovanie i pre vozidlá, tzv.úžitkové N1 ( do 3,5 t),

4) analyzovanie súčasného procesu systému povoľovania vyhradeného parkovania s cieľom skrátiť celý proces.

Opatrenia k bodu 1) a 2) sú premietnuté do návrhu na úpravu VZN o miestnych daniach, ktoré je prílohou tohto  materiálu.

Zmena vyplývajúca z bodu 3) je nasledovná:   

Zásady pre vydávanie povolenia k vyhradeniu parkovacieho miesta sa v časti 1.Parkovacie plochy  menia nasledovne (zmena je vyznačená zhrubnutým písmom):   

1) Parkovacie plochy 

	Vyhradené parkovacie miesto, môže byť povolené pre osobné motorové vozidlá kategórie M1 (vozidlá projektované a konštruované na prepravu cestujúcich, najviac s ôsmimi sedadlami okrem sedadla vodiča) a motorové vozidlá kategórie N1 na parkoviskách alebo pridružených parkovacích pásoch, ktoré sú súčasťou komunikácii III. triedy a sú zverené do správy mestskej časti Bratislava-Petržalka, v zmysle „Pasportu parkovacích stojísk na území Mestskej časti Bratislava-Petržalka z 03/2008. 

Zásady pre vydávanie povolenia k vyhradeniu parkovacieho miesta sa v časti 2. Spoločné zásady bod 2.1 menia nasledovne (zmena je vyznačená zhrubnutým písmom):   

2.1 Povolenie k vyhradeniu jedného parkovacieho miesta na dobu 2 roky je možné vydať len pre jeden byt, jedno osobné motorové vozidlo, ktorého vlastník alebo držiteľ alebo jeho štatutárny zástupca  alebo člen jeho  kontrolných orgánov  alebo zamestnanec má trvalý pobyt alebo sídlo v mestskej časti Bratislava-Petržalka v lokalite, v ktorej vyhradené parkovisko žiada: 
-	pre fyzickú osobu, pre fyzickú osobu s oprávnením na podnikanie a právnickú osobu,
-	pre držiteľa preukazu ZŤP, ZŤP-S s osobitným označením vozidla alebo osobe, ktorá žije v spoločnej domácnosti s osobou vlastniacou preukaz ZŤP, ZŤP-S s osobitným označením vozidla a ktorá má trvalý pobyt na adrese držiteľa takéhoto preukazu.
V časti 3 Postup sa do bodu 6.( Postup právnickej osoby) medzi základné podmienky,ktoré musí právnická osoba  spĺňať, dopĺňa písmeno f):

f)	jeho zamestnanec,člen štatutárneho alebo kontrolného orgánu má trvalý pobyt  v mestskej časti Bratislava-Petržalka v lokalite, v ktorej vyhradené parkovisko žiada: 

Navrhujem  aby miestne zastupiteľstvo schválilo vyššieuvedenú zmenu uznesením.  

K bodu 4 navrhujem aby miestne zastupiteľstvo prijalo uznesenie: 

Miestne zastupiteľstvo mestskej časti Bratislava Petržalka ukladá prednostovi miestneho úradu predložiť návrh opatrení vedúcich ku skráteniu doby vybavovania žiadosti o zriadenie vyhradeného parkovacieho miesta v termíne do 30.3.2009.

Materiál bol prerokovaný na zasadnutí Miestnej rady mestskej časti Bratislava-Petržalka dňa 2.12.2008 a  odporučený na schválenie.
Návrh všeobecne záväzného nariadenia bol daný na pripomienkové konanie formou zverejnenia na úradnerj tabuli a internetovej stránke mestskej časti.

V Bratislave 04.12.2008

Michal Radosa, poslanec 
miestneho zastupiteľstva m. č. Bratislava Petržalka